Ajal kui Moskva vürstiriiki valitses Ivan Julm'a nimeline mees, kes ka Eesti pinnal käis sõjanuia vibutamas (Liivi sõda), viis see kuri isevalitseja venemaale sisse karmi korra, mida opritšninaks kutsuti.    Opritšnikud olid vürsti pimedad käsutäitjad ja "korravalvurid", keda kõik alamad, olgu  kõrgest- või madalast soost, kartsid.    Umbes samasse staatusse on jõudnud venemaal tänapäeva miilits. Miilits on korravalvur, keda ei usaldata, kardetakse ja vihatakse. Miilits on korrumpeerunud, kasuahne ja autu.    Kui meie siinpool Peipsi järve võime kindlalt kinnitada, et usaldus politsei vastu on olemas ning politsei kui institutsiooni usaldusväärsust kinnitavad ka vastavasisulised küsitlused, siis venemaal on täpselt vastupidi.    Kaks kolmandikku venelastest kardab miilitsaid, kinnitab Delfi.ee.    67 protsenti Venemaa elanikest suhtub õiguskaitseorganitesse hirmuga, miilitsat usaldab samas vaid 30 protsenti kodanikest. Sellised andmed saadi Levada keskuse teisipäeval avaldatud küsitlusest.    Võrdluseks: Prantsusmaal ei usalda õiguskaitseorganeid 41 protsenti elanikkonnast, Suurbritannias 35 protsenti, USA-s 22 protsenti ja Saksamaal 20 protsenti, vahendab Lenta.ru.    Venemaa naistes äratab miilits suuremat usaldust kui meestes.  Siseministeeriumi töötajad ei kutsu esile hirmu 37 protsendil naistest ja 22 protsendil meestest. 81 protsenti venelastest peab tõsiseks probleemiks seadusetust ja omavoli õiguskaitseorganites ja 77 protsenti ei pea end selle eest kaitstuks. 54 protsenti ei usu, et miilitsa omavoli eest võiksid neid kaitsta kohus või prokuratuur.    62 protsenti venemaalastest peab miilitsate poolt toime pandud kuritegude suurt hulka Vene miilitsa laostumisilminguks, mida on juba võimatu varjata. Iga kümnes venelane  arvab aga, et tegemist on osaga Venemaa siseministeeriumi ja kogu Venemaa võimude vastasest laimukampaaniast.    Kõige vähem usaldavad õiguskaitseorganeid Moskva elanikud. Vaid üks protsent küsitlusele vastanud moskvalastest ütles, et "pigem usaldab" siseministeeriumi struktuure. Seda, et ta usaldab miilitsat täielikult, ei tunnistanud ükski küsitlusele vastanud moskvalane.